b'\n_START_ARTICLE_\nCooperativa Lleialtat\n_START_SECTION_\nDescripci\xc3\xb3\n_START_PARAGRAPH_\nL\'edifici conegut com a Cooperativa Lleialtat es troba empla\xc3\xa7at al districte de Gr\xc3\xa0cia, ocupant m\xc3\xa9s d\'una quarta part d\'una illa de cases de planta rectangular emmarcada pels carrers Leopoldo Alas, Jaen, Torrent de l\'Olla i Montseny._NEWLINE_Es tracta d\'un edifici entre mitgeres que t\xc3\xa9 la fa\xc3\xa7ana principal afrontada al carrer Montseny, on es troba l\'acc\xc3\xa9s principal, i una fa\xc3\xa7ana lateral afrontada al carrer Leopoldo Alas. L\'edifici fou bastit segurament a la darreria del segle XIX. D\'aquest moment es documenten els pilars de fosa del baix i les escales. Al voltant de la d\xc3\xa8cada dels trenta s\'organitz\xc3\xa0 la fa\xc3\xa7ana afrontada al carrer Montseny._NEWLINE_Volum\xc3\xa8tricament est\xc3\xa0 format per dos volums quadrangulars d\'al\xc3\xa7ades diferents. Un primer cos, que ocupa tota la fa\xc3\xa7ana del carrer Montseny i part de la fa\xc3\xa7ana lateral, consta de planta baixa i una planta pis. Al seu darrere i a la fa\xc3\xa7ana exterior nom\xc3\xa9s orientada al carrer Leopoldo Alas hi ha el segon volum, amb una al\xc3\xa7ada de tres pisos. Actualment aquest volum est\xc3\xa0 ocupat per la sala del teatre. Ambd\xc3\xb3s estan coberts per un terrat pla._NEWLINE_La fa\xc3\xa7ana principal est\xc3\xa0 formada per tres eixos verticals d\'obertures. Els dos laterals recorden torrasses flanquejades en planta baixa per pilastres. Al lateral dret hi ha un portal d\'acc\xc3\xa9s que comunica amb la caixa d\'escales. L\'eix central es troba obert mitjan\xc3\xa7ant arcades sustentades sobre columnes exemptes. A la planta pis el mateix tram central es troba configurat per una galeria emmarcada per quatre parells de columnes j\xc3\xb2niques, amb un avan\xc3\xa7at balc\xc3\xb3 corregut. A sobre de la galeria es pot llegir el nom original de l\'edifici "La Lealtad". La fa\xc3\xa7ana es corona amb una cornisa i un joc sobredimensionat de dentellons. Els elements decoratius en general s\xc3\xb3n historicistes amb alguns motius florals de gust modernista, com el relleu que omple el parament entre l\'arc i la imposta sobre l\'acc\xc3\xa9s a l\'escala.\n_START_SECTION_\nHist\xc3\xb2ria\n_START_PARAGRAPH_\nHi ha versions contradict\xc3\xb2ries sobre la seva fundaci\xc3\xb3. A vegades s\'afirma que l\'origen \xc3\xa9s la Cooperativa obrera "La Lleialtat", fundada el 28 l\'abril de 1892 al servei dels obrers de la construcci\xc3\xb3. Altres versions ajornen la fundaci\xc3\xb3 de la cooperativa a l\'any 1929 a partir l\'un nucli dissident de la Cooperativa de teixidors a m\xc3\xa0. Pel que fa al local, va ser la seu del Cercle de Propietaris de Gr\xc3\xa0cia. Transformat convenientment l\'1 de febrer de 1914 es va celebrar la inauguraci\xc3\xb3 de l\'Auditorium, que es va instal\xc2\xb7lar en ell com a local propi. L\'Auditorium era una instituci\xc3\xb3 que funcion\xc3\xa0 com a escola d\'actors. Des del 1976 el local es ocupat pel Teatre Lliure. Va tancar per reformes l\'any 2003 retornant a obrir al setembre de 2010.'